Kannattava raitiotieliikenne voisi olla mahdollista myös Pirkkalaan, Kangasalle ja Ylöjärvelle

Raitiotiellä voitaisiin valmistumassa olevan laajenemisselvityksen mukaan liikennöidä tulevaisuudessa kannattavasti myös Tampereen naapurikuntiin Kangasalle, Pirkkalaan ja Ylöjärvelle. Kannattavuus edellyttää kuitenkin määrätietoista maankäytön kehittämistä aluksi bussien runkoyhteyksien varaan. Tampereen kaupunkiseudun seutuhallituksen on määrä käsitellä Raitiotien laajenemisen potentiaalit Tampereen seudulla -selvitystä kokouksessaan toukokuun lopulla. Kaupunkiseudun liikennejärjestelmäpäällikön Tapani Tourun mukaan rakentamista tarvitaan vielä paljon lisää, jotta raitiotie voisi olla taloudellisessa mielessä järkevä rakentaa ympäristökuntiinkin. –Raitiotie on niin järeä joukkoliikennemuoto ja operointi niin kallista, että ratavarteen on saatava riittävä käyttäjäkunta. Touru huomauttaa selvityksessä esitettyjen kustannusarvioiden olevan hyvin alustavia. Arvioista puuttuvat muun muassa varikoiden rakentamiskustannukset. Halvimmalla nykyisessä ratakäytävässä Selvityksen ennakkotietojen mukaan raitiotielinjaus pystyttäisiin rakentamaan halvimmalla eli noin 60 miljoonalla eurolla Ylöjärvelle nykyistä pääradan ratakäytävää mukaillen. Mikkolantietä myötäilevä raitiotielinjaus maksaisi parikymmentä miljoonaa enemmän eli noin 80 miljoonaa euroa. Ensimmäisen vaiheen kustannukset Teivon raviradan kohdalle olisivat vajaasta 30 miljoonasta reiluun 45 miljoonaan euroon. Pirkkalan ja Kangasalan suunnan linjausten kustannukset eri vaihtoehdoilla ovat lähellä toisiaan. Pirkkalaan ratikkayhteys Nuolialantien linjauksella maksaisi runsaat 85 ja Ilmailunkadun kautta yli 90 miljoonaa euroa. Kangasalle Atalan tai Leinolan kautta Kangasalan suunnan raitiotielinjausta on tutkittu Atalan kautta. Se olisi vaihtoehdoista kallein ja maksaisi liki 95 miljoonaa euroa. Leinolan linjaus olisi runsaan 90 miljoonan kustannuksillaan hivenen halvempi. Rakennuskustannukset on arvioitu Tampereen raitiotien kustannusten perusteella. Kustannukset sisältävät suunnittelu, rakennuttamis- ja omistamistehtävät sekä arvaamattomia kustannuseriä. Ylöjärvi miettii matkakeskuksen paikkaa Ylöjärvellä on toiminut vuosikymmeniä linja-autoliikenteen solmukohtana Soppeenmäen liikekeskus eli nykyinen Matkatien pysäkki. Matkatie on kuitenkin käynyt ahtaaksi pysäkkien ja liityntäpysäköinnin järjestämiseksi, joten kaupunki on miettimässä uuden matkakeskuksen paikkaa kaupungin keskustassa. Raitiotietä tai lähijunaa pidetään Ylöjärvellä merkittävänä tulevaisuuden runkolinjana Tampereen suuntaan. Joukkoliikenteen matkustajamäärät ovat Ylöjärvellä kasvaneet voimakkaasti vuodesta 2016 lähtien. Käyttäjämäärien kasvu eri linjoilla oli viime vuonna 4–13 prosenttia. Päätöksiä liikenteen solmukohdasta ei ole tehty Päätöksiä matkakeskuksen suunnittelusta, sijainnista tai toteutustavasta ei ole tehty. Matkakeskuksen tulisi Ylöjärven mielestä toteutuessaan toimia eri kulkumuodoin tapahtuvien paikallisten ja seudullisten matkaketjujen luontevana solmukohtana tarvittavine liityntäpysäköintimahdollisuuksineen. Matkakeskuksen sijainnista tai toteutustavasta riippumatta tavoitteena on, että liikenteellisen solmupisteen ympärille rakentuu vetovoimainen ja toimiva työpaikkojen, palvelujen sekä asumisen keskittymä